
1. Lucrările conferinţei de la Bratislava – “Noile democraţii ale Europei”

 

Conferinţa de la Bratislava, la care au participat responsabili din zece ţări foste comuniste candidate la NATO şi la Uniunea Europeană, desfăşurată în perioada 11-12 mai a.c., s-a încheiat prin exprimarea fermă a voinţei participanţilor de a adera la cele două organizaţii. 

În “Declaraţia de la Bratislava”, delegaţii la conferinţă au subliniat că “UE şi NATO constituie doi piloni instituţionali euroatlantici” cărora vor să se alăture. Premierii şi vicepremierii participanţi la au evaluat, în cadrul dezbaterilor, “provocările şi riscurile” cu care se confruntă aceste ţări în tranziţia lor de la totalitarism la democraţie. 

Responsabilii din cele zece ţări participante la reuniune (Albania, Bulgaria, Croaţia, Estonia, Letonia, Lituania, Macedonia, România, Slovacia, Slovenia) au menţionat, în primul rând, că se confruntă, la fel ca şi UE, cu “probleme de corupţie şi criminalitate”. Este o “ameninţare tipică pentru societăţile civile din noile democraţii ale Europei”, au apreciat semnatarii declaraţiei, după care şi-au exprimat “hotărârea fermă de a combate corupţia şi crima organizată”. 

Aceste probleme au constituit centrul intervenţiilor, în cursul cărora observatorii la conferinţă au făcut acelaşi gen de observaţii. Astfel, vicecancelarul austriac Erhard Busek a pus la îndoială opinia larg împărtăşită, conform căreia “criminalitatea organizată vine numai dinspre sud-estul Europei”. În realitate, a precizat E. Busek, “ea este organizată în Occident, care trage foloasele”. 

Senatorul italian Vera Squarcialupi, a denunţat, la rândul său, maltratarea fiinţelor umane, traficul de arme, de droguri şi terorismul. În opinia sa, “criminalitatea organizată reprezintă cel mai mare pericol al zilelor noastre”. 

“Corupţia nu este singura moştenire negativă a comunismului”, a apreciat, la rândul său, Ambasadorul Spaniei, Jose Monzonis-Vilallonga. 

Un participant de marcă la conferinţă, Vaclav Havel - a cărui ţară este, alături de Ungaria şi Polonia, membră a NATO din martie 1999 - s-a arătat ostil faţă de o eventuală aderare a Moscovei la Alianţa Nord-Atlantică. El s-a pronunţat, în schimb, pentru o integrare cît mai rapidă în NATO a celor trei ţări baltice. “A ceda în faţa intereselor geopolitice şi geostrategice ale Rusiei este cel mai rău lucru”, a subliniat Vaclav Havel. El şi-a exprimat, totodată, convingerea că Slovacia, împreună cu Slovenia, “vor fi invitate să adere la NATO în cadrul summit-ului organizaţiei, care va avea loc la Praga, în noiembrie 2002”. “Cele trei ţări baltice ar urma să fie, de asemenea, invitate”, a afirmat V. Havel, adăugând că, “bineînţeles, prietenii noştri bulgari şi români, la fel ca şi ceilalţi candidaţi, sunt şi ei pe listă”. 

Atmosfera conferinţei a fost tulburată numai de un protest rus, generat de o “gafă”: afirmaţiile potrivit cărora Moscova ar susţine criminalitatea organizată, care au fost inserate în cartea albă distribuită delegaţilor la conferinţă. Ambasadorul rus, A. Aksenonok, a folosit această ocazie pentru a denunţa, într-un comunicat dat publicităţii la Bratislava, proiectul de extindere a NATO, afirmând că el constituie “o gravă eroare”. Avertismentul său a fost, însă, total trecut cu vederea de responsabilii celor zece ţări foste comuniste.

 

2. Alegerile generale din Italia 

 

¦ Contextul economic şi social în care au avut loc alegerile generale din Italia

Viitorul guvern italian rezultat în urma alegerilor care au avut loc la 13 mai a.c. va trebui să facă faţă câtorva dosare serioase, între care, cel mai urgent şi de neocolit pare să fie reforma pensiilor. 

Regândirea sistemului de pensii este “un fapt obiectiv, deja definit”, consideră Franco Spinelli, profesor de economie la Universitatea din Brescia. “Partidele ştiu că nu vor putea face economii din reforma sistemului de pensii”, adaugă el. 

Îmbătrânirea populaţiei şi mărirea speranţei de viaţă - ca exemplu: sunt 49 de milioane de alegători din circa 58 de milioane de locuitori - fac necesară o asemenea reformă, care va prevedea mărirea vârstei de pensionare şi sporirea contribuţiilor la fondul de pensii. 

Însă această reformă se anunţă delicată, din cauza exigenţelor patronatului, ale sindicatelor şi a jocului partidelor politice. Marja de manevră a viitorului guvern va depinde de amploarea victoriei în alegerile din 13 mai, sublinia Sandro Roventi, profesor de sociologie la Universitatea Luigi Bocconi din Milano. 

O primă reformă a pensiilor fusese avansată în 1995 de către guvernul tehnic al lui Lamberto Dini, după o tentativă a primului guvern al lui S. Berlusconi, din 1994, care s-a soldat cu o respingere categorică de către sindicate şi cu manifestaţii de stradă. 

Actualul preşedinte al Consiliului, Giuliano Amato, anunţase în decembrie că ar putea începe reforma pensiilor la începutul anului 2001. Prudent, G. Amato a evitat însă acest lucru, lăsând sarcina în grija succesorului său. 

Alte probleme care trebuie rezolvate cuprind o serie de mari proiecte, începute sau doar schiţate de precedentele guverne. Unul dintre ele se referă la reforma instituţiilor, în sensul larg al cuvântului. Ideea, adesea amintită, este de a face mai eficace acţiunea guvernului şi a statului italian. 

Reforma sistemului electoral, reforma instituţiilor cu scopul de a da o mai mare stabilitate şi longevitate guvernelor, modernizarea administraţiei, acuzată în mod frecvent de ineficacitate, revizuirea unor texte de lege, conţinând numeroase contradicţii şi tocmai de aceea adesea neaplicate, sunt doar câteva dintre ceea ce ar trebui să constituie priorităţile noului guvern, apreciază analiştii. Posibilităţile nu lipsesc. Însă pentru a realiza acest lucru, noul guvern va trebui să ţină cont de inerţia partidelor, mai ales a formaţiunilor mici, care nu au nici un fel de însufleţire de a-şi ştirbi din popularitate cu preţul reformei sistemului de desfăşurare a scrutinului, de pildă, care în prezent le avantajează. 

O altă categorie de reforme sunt cele care permit ţării să-şi redinamizeze economia, după o perioadă de stagnare, chiar dacă anul trecut a fost marcată de o puternică revenire a creşterii economice (+2,9%) şi chiar de o scădere importantă a şomajului (9,9% în ianuarie 2001). 

Ţara a plătit, în cea de-a doua jumătate a anilor '90, eforturile sale de a respecta criteriile de convergenţă şi de a se situa în primul val al ţărilor care au trecut la euro. 

Şantierele legate de modernizarea infrastructurilor (reţeaua rutieră, autostrăzile şi căile ferate) şi dezvoltarea Mezzogiorno (sudul defavorizat) au părut să fie neglijate în timpul acestei perioade. 

Silvio Berlusconi a promis deja că va relansa politica marilor şantiere, mai ales în sud, în timp ce Francesco Rutelli a anunţat o investiţie globală de 88 de miliarde euro pentru modernizarea transporturilor. Cei doi candidaţi s-au exprimat în favoarea construirii unui pod în strâmtoarea Messina, care să lege Sicilia de restul continentului, pentru a scoate insula din izolare. 

*

■ Forţele politice care au participat la scrutinul din 13 mai 2001

Dreapta italiană s-a prezentat la alegerile generale din 13 mai prin coaliţia “Casa Libertăţilor” (CdL), al cărui lider şi candidat la preşedinţia Consiliului italian este magnatul comunicaţiilor, Silvio Berlusconi, în vârstă de 64 de ani. 

În componenţa CdL intră următoarele formaţiuni: 

- Forza Italia (FI), partid liberal fondat în 1994 de S. Berlusconi. În actualul Parlament, FI, principala formaţiune de opoziţie, numără 117 deputaţi şi 45 de senatori. La ultimele alegeri legislative, din 1996, FI a primit 29,6% din sufragii. 

- Alianţa Naţională (AN), mişcare conservatoare, de orientare neofascistă. Condusă de Gianfranco Fini, AN revendică peste o jumătate de milion de aderenţi şi numără 89 de deputaţi şi 42 de senatori. În 1996, AN a obţinut 15,7% din voturi. 

- Centrul Creştin-Democrat (CCD) al lui Pierferdinando Casini şi Creştin-Democraţii Uniţi (CDU) ai lui Rocco Buttiglione, două partide rezultate din aripa de dreapta a fostului partid al Democraţiei Creştine (DC). Ele au primit 5,8% din voturi în 1996 şi numără în total 18 deputaţi (12 CCD şi 6 CDU) şi 13 senatori (11 CCD şi 2 CDU). 

- Liga Nordului, mişcare populistă cu accente xenofobe din nordul Italiei şi condusă de Umberto Bossi. Creată în 1991, Liga Nordului a militat până în 1998 pentru independenţa aşa-numitei regiuni a “Padaniei” - nordul bogat al Italiei. Ea revendică peste 100.000 de membri şi a obţinut 10,1% din voturi în 1996. Liga Nordului dispune de 46 de deputaţi şi 18 senatori. 

- Partidul Socialist Italian (PSI) şi Partidul Republican Italian (PRI), două partide laice, conduse de Bobo Craxi, fiul fostului preşedinte al Consiliului, Bettino Craxi, şi, respectiv, de Giorgio La Malfa. 

- Partidul Democrat-Creştin (PDC), fondat în anul 2000 de fostul deputat conservator Alfredo Vito. 

*

Coaliţia “Măslinul” a adus pentru prima oară stânga la putere în Italia, în 1996, avându-l în frunte pe Romano Prodi, şi l-a ales de data aceasta drept lider şi candidat la preşedinţia Consiliului pe Francesco Rutelli, primar al Romei, în vârstă de 46 de ani. 

“Măslinul” are în componenţă următoarele formaţiuni: 

- Democraţii de Stînga (DS), formaţiune desprinsă din Partidul Comunist Italian (PCI), care are, din 1991, o orientare social-democrată. Acest partid, principal component al “Măslinului”, este membru al Internaţionalei Socialiste. Este condus de Massimo D'Alema (preşedinte) şi Walter Veltroni (secretar naţional), candidat la Primăria Romei. În 1996, DS a obţinut 21,1% din voturi şi numără 162 de deputaţi şi 102 senatori. 

- “Margherita”, condusă de Francesco Rutelli, este o coaliţie a patru partide de centru-stânga (PPI, Democraţii, RI şi UDEUR), care a prezentat candidaţi comuni la alegeri. Partidul Popular Italian (PPI), moştenitor al Democraţiei Creştine (DC) şi condus de Pierluigi Castagnetti, a obţinut 6,8% din voturi în 1996 şi numără 56 de deputaţi şi 25 de senatori. Democraţii, mişcare fondată de fostul preşedinte al Consiliului, Romano Prodi şi condusă de Arturo Parisi, numără 20 de deputaţi şi cinci senatori. Reînnoirea Italiană (RI), formaţiune de centru a actualului ministru al Afacerilor Externe, Lamberto Dini, numără şase deputaţi şi şase senatori. Uniunea Democraţilor pentru Europa (UDEUR), mişcare cu tendinţe creştin-democrate, condusă de Clemente Mastella, numără 20 de deputaţi şi 12 senatori. 

- “Floarea-soarelui” îi regrupează pe Verzi şi pe Socialiştii Democraţi Italieni (SDI). Verzii, conduşi de Grazia Francescato, au obţinut 2,5% din voturi în 1996. Dispun de 14 locuri de deputaţi şi tot atâtea de senatori în actualul Parlament. SDI, înfiinţată în 1998 în urma sciziunii cu PSI, este condusă de Enrico Boselli şi numără opt deputaţi şi trei senatori. 

- Partidul Comuniştilor Italieni (PDCI), care a luat fiinţă în 1998, în urma desprinderii de PRC, a optat să se alăture coaliţiei “Măslinul”. PDCI, condus de Oliviero Diliberto, numără 20 de deputaţi şi 6 senatori. 

*

Pe lângă cele două mari coaliţii, a stângii şi respectiv a dreptei, mai multe partide au decis să se prezinte pe cont propriu la alegerile generale din 13 mai din Italia: 

- Partidul Refondării Comuniste (PRC), de orientare marxistă, condus de Fausto Bertinotti, se doreşte a fi opoziţia de stânga pentru coaliţia Casa Libertăţilor (CdL) şi pentru Măslinul. În 1996, înainte de sciziunea care a dat naştere PDCI, PRC obţinuse 8,6% din voturi. PRC numără 14 deputaţi şi 3 senatori. 

- Italia Valorilor, formaţiune condusă de fostul magistrat Antonio Di Pietro, nu a făcut alianţă cu nici una dintre cele două mari coaliţii. Di Pietro este în prezent singurul reprezentant al mişcării sale în Parlament. 

- Lista Emma Bonino, fostul Partid Radical, se doreşte de orientare liberală. La alegerile europene din iunie 1999, Lista Bonino a obţinut 8,5% din sufragii. În 1996, radicalii, aliaţi pe atunci cu Silvio Berlusconi, obţinuseră 1,9% din voturi. 

- Democraţia Europeană, fondată recent de fostul lider sindical creştin Sergio D'Antoni, promovează un program de inspiraţie creştin-democrată. Zece senatori s-au alăturat acestei mişcări, între care fostul preşedinte al Consiliului, senatorul pe viaţă Giulio Andreotti. 

- Zece partide reprezentînd minorităţile lingvistice sau autonomiste vor încerca să conteze pe un electorat bine definit. Actualul Parlament numără cinci senatori şi şase deputaţi provenind din aceste partide. 

- Mişcarea Socială Italiană - Flacăra Tricoloră (MSI-FT), care se revendică de la ideologia fascistă, este condusă de Pino Rauti şi încearcă să-şi păstreze unicul mandat de senator de care dispune în prezent. În acest scop, a încheiat un acord cu CdL, care nu va prezenta nici un candidat pentru colegiul Avola din Sicilia.

*

Partidul lui Silvio Berlusconi, Forza Italia (FI, de dreapta), a devenit prima formaţiune politică a ţării, potrivit estimării finale. 

În urma scrutinului proproţional pentru Camera Deputaţilor, care furnizează 25% dintre cele 630 de locuri, Forza Italia are 29,4% din locuri, Alianţa Naţională 12%, creştin-democraţii 3,2%, Liga Nordului, 3,9%, iar PSI 1%. În total, “Casa Libertăţilor”, coaliţia de dreapta condusă de Berlusconi, are 49,5% din mandatele pentru Camera Deputaţilor. 

Coaliţia rivală, “Măslinul”, condusă de Francesco Rutelli, are 35% din locuri, fiind repartizate astfel: Democraţii de Stânga (DS) 16,6%, “Margherita” 14,5%, “Floarea-soarelui” 2,2%, PDCI 1,7%. 

Rezultatele obţinute de celelalte partide, care au candidat singure şi nu în cadrul unei coaliţii, sunt următoarele: PRC (marxist) - 5%, Italia Valorilor (independenţi) – 3,9%, Democraţia Europeană (centru) - 2,4%, Lista Ema Bonino - 2,3%, Flacăra Tricoloră (neofascist) - 0,3%. 

În scrutinul majoritar, din care rezultă 75% dintre cele 630 de locuri ale Camerei, “Casa Libertăţilor” a obţinut 278 de locuri iar “Măslinul” cu 182 de locuri, alte formaţiuni obţinând 9 locuri. 

În Senat, care are 315 locuri, rezultatele definitive sunt: 42,5% din locuri pentru “Casa Libertăţilor”, 38,7% pentru “Măslinul”, 5% pentru PRC, Italia Valorilor obţine 3,4%, Democraţia Europeană 3,2%, Lista Bonino 2%, iar Flacăra tricoloră 1%. 

Locurile ocupate în Senat sunt repartizate în felul următor: “Casa Libertăţilor” - 177 de locuri, “Măslinul” – 125 de locuri, PRC – 3 locuri, Democraţia Europeană – 2 locuri, alte formaţiuni deţinând 8 locuri.

 

 

3. Noi reacţii privind extinderea Uniunii Europene 

 

Comisarul european pentru extindere, Günter Verheugen, a declarat la 8 mai a.c., la Berlin, în cadrul celui de-al V-lea congres al Partidului Socialiştilor Europeni (PSE), că este îngrijorat de rezistenţa tot mai mare manifestată de ţările membre ale Uniunii Europene faţă de extinderea spre Est a UE. 

“Există, în cadrul UE, tendinţa de a considera ţările candidate la aderare drept “cerşetori” greu de suportat, generatori de costuri”, a declarat acesta. “Au fost emise rezerve “incredibil de meschine”, mai ales la nivelul funcţionarilor”, a adăugat Günter Verheugen, solicitând miniştrilor implicaţi să acţioneze în manieră decisivă împotriva acestui fenomen. 

Comisarul european şi-a exprimat dorinţa de a vedea definitivat, la viitorul summit UE de la Göteborg, din zilele de 15 şi 16 iunie a.c., calendarul privind extinderea, stabilit la summit-ul european de la Nisa, în decembrie 2000. Primele ţări care vor fi alese să adere la UE trebuie să participe la viitoarele alegeri europene din 2004, în calitate de membre cu puteri depline, a adăugat el. 

Ministrul german de Finanţe, Hans Eichel, a declarat, la rândul său, că aderarea la UE a ţărilor candidate se va face doar în momentul în care se va asigura competitivitatea lor economică. “Nu trebuie să repetăm ceea ce am făcut după reunificarea Germaniei”, a spus acesta. “Cetăţenii noilor ţări membre nu trebuie să resimtă intrarea în UE ca pe un şoc”, a adăugat Hans Eichel. 

Făcând trimitere la Spania, care a avut unele divergenţe cu Germania, în cadrul reuniunii miniştrilor de externe europeni, care a avut loc în perioada 5-6 mai a.c. la Nyköping, în Suedia, cu privire la modalităţile de extindere, Hans Eichel a declarat că ţările din Europa de Vest trebuie să-şi aducă şi ele contribuţia pentru a face posibilă intrarea noilor ţări membre în cadrul UE. Spania cere, într-o manieră deocamdată neoficială, legarea chestiunii privind prelungirea ajutoarelor regionale şi agricole europene - al căror principal beneficiar este - de cererea germană privind deschiderea progresivă a pieţei europene a muncii pentru ţările din Est. 

Anterior, într-un interviu televizat, Günter Verheugen a criticat rezerva manifestată de Marea Britanie faţă de proiectul cancelarului german, Gerhard Schroeder, privind reforma radicală a instituţiilor europene: “Poziţia englezilor poate da naştere unor neînţelegeri. Cum este posibil ca, în patria-mamă a democraţiei, să se manifeste opoziţie faţă de mai multă democraţie? Acest lucru nu-mi este clar”, a declarat comisarul european. 

4. Negocieri privind desfăşurarea proiectului de scut antirachetă al SUA

 

Cu prilejul vizitei întreprinse de o delegaţie americană la sediul NATO, la Bruxelles, la 9 mai a.c., SUA au încercat să-i convingă pe aliaţii lor că “lumea s-a schimbat” şi că “noile ameninţări” fac necesară revizuirea sistemului de descurajare, moştenit din epoca războiului rece. Delegaţia, condusă de “numărul trei” în ierarhia Departamentului de Stat, Marc Grossman, s-a întâlnit cu secretarul general al NATO, George Robertson, şi cu consiliul permanent al organizaţiei (la nivel de ambasadori), în cadrul unui turneu european de informare asupra controversatului proiect de scut antirachete. 

“Lumea anului 2001 nu mai este cea a anului 1972. Rusia nu mai este duşmanul nostru”, a afirmat Marc Grossman. Acesta a insistat asupra faptului că SUA vor să stabilească “consultări adevărate” cu aliaţii lor şi să ia în considerare părerile acestora înainte de a lua o decizie. “Am venit aici să ne expunem punctul de vedere, dar şi să ascultăm părerile aliaţilor noştri din NATO”, a precizat oficialul american. 

Fiind întrebat despre detaliile acestui proiect, Marc Grossman a declarat că Statele Unite “încă nu au ajuns acolo”. “Acestea nu constituie tema consultării nostre de astăzi. Intenţia nostră a fost aceea de a reflecta împreună asupra modului în care funcţionează descurajarea în secolul XXl. Deciziile asupra cum, când şi cât vor veni după aceea”, a precizat şeful delegaţiei americane. 

Un diplomat european care a solicitat anonimatul a afirmat că aliaţii au părut, toţi, satisfăcuţi de consultările începute de SUA şi că acestea au determinat un adevărat schimb de opinii asupra proiectului de scut antirachete. 

*

“Scutul antirachetă pe care intenţionează să îl amplaseze Statele Unite este un instrument de dominaţie strategică a lumii”, a declarat, în cadrul unei runde de consultări ruso-americane, şeful comisiei parlamentare ruse pentru apărare, generalul Andrei Nikolaiev. 

“Nu există un pericol real la adresa Statelor Unite din partea unor ţări precum Coreea de Nord, Iran sau Irak”, a subliniat generalul A. Nikolaiev. Statele Unite urmăresc “să-şi consolideze dominaţia strategică în lume şi vor să utilizeze acest sistem pentru a-şi impune politica prin forţă”, a adăugat el. 

Adjunctul secretarului Apărării, Paul Wolfowitz, şi adjunctul şefului Consiliului Naţional de Securitate, Stephen Hadley, s-au întâlnit la Moscova, pentru o serie de consultări americano-ruse pe tema apărării antirachetă, prima de la alegerea noului preşedinte american. 

“Le-am expus reprezentanţilor americani poziţiile noastre asupra întăririi stabilităţii strategice şi am pus unele întrebări în legătură cu propunerile lor”, a subliniat purtătorul de cuvânt al Ministerului rus de Externe, Aleksandr Iakovenko. 

Ministrul rus de Externe, Igor Ivanov, a declarat că proiectul american de amplasare a unui scut antirachetă priveşte şi alte ţări în afară de Statele Unite şi Rusia şi a subliniat că este necesar să se revadă “arhitectura europeană a apărării”. “Sistemul de apărare antirachetă al Statelor Unite nu este doar o problemă între Statele Unite şi Rusia. Şi alte ţări trebuie să fie consultate”, a declarat şeful diplomaţiei ruse. El a amintit, de asemenea, opoziţia Rusiei faţă de extinderea NATO. “Ar fi mai bine să vorbim despre o arhitectură europeană a apărării pentru secolul 21, bazată pe încredere şi cooperare, care să nu ignore nevoile nici unei ţări în materie de securitate”, a adăugat Igor Ivanov. 

*

Scutul antirachetă: un proiect ambiţios dar fără prea multe detalii 

 

Preşedintele SUA, George W.Bush, şi-a expus într-un discurs rostit la 1 mai a.c., viziunea asupra unei lumi noi, în care SUA sunt apărate de un scut multilateral antirachetă, arsenalele nucleare sunt reduse, iar cooperarea cu Rusia se dezvoltă.

Preşedintele nu a explicat însă şi cum se va ajunge la o asemenea situaţie. Obiectivul pe care şi-l propusese mult aşteptatul său discurs era de a pleda convingător în favoarea planului antirachetă şi de a pregăti terenul pentru consultări la nivel înalt cu aliaţii SUA.

George W. Bush a propus o realiniere strategică radicală şi a prezentat o schiţă ambiţioasă, deşi doar în primă variantă, a unei reţele de elemente de apărare situate la nivelul solului, al aerului şi al mării. Pentru a-şi pava calea spre programul antirachetă, preşedintele SUA aproape că a declarat Tratatul privind limitarea sistemelor de apărare antirachetă (ABM), din 1972, un capitol închis, angajându-se să îl înlocuiască cu un “cadru nou”.

Problema centrală, pe care George W. Bush nu a detaliat-o însă, este cum va arăta acest cadru şi cum ar putea colabora SUA şi Rusia la punerea lui în practică.

Guvernele din Europa şi-au atenuat în ultimul timp obiecţiile anterioare conform cărora un scut antirachetă ar accentua tendintele izolaţioniste ale SUA. Potrivit unor diplomaţi, atitudinea Uniunii Europene este mai deschisă acum, după crearea propriei forţe de reacţie rapidă care s-ar putea afla în situaţia de a fi atacată cu focoase nucleare - de pildă, într-o nouă criză din Golf - şi căreia scutul american i-ar putea fi de ajutor. Aliaţii SUA sunt conştienţi că tratatul ABM nu înseamnă foarte mult pentru Administraţia Bush şi vor să ştie ce fel de aranjamente de control al armamentelor i-ar putea lua locul dacă va fi abandonat. Aliaţii ştiu, totodată, că Administraţia SUA este favorabilă unor reduceri semnificative ale actualelor arsenale nucleare şi vor să afle dacă SUA intenţionează să negocieze tratate noi cu Rusia, care să fie supuse unor verificări stricte.

Ori poate Administraţia Bush preferă un aranjament mai puţin oficial, în cadrul căruia fiecare parte să facă reduceri fără a avea obligaţii legale în acest sens. Ar fi o perspectivă atrăgătoare pentru numeroşi conservatori care sunt de părere că SUA trebuie să demonstreze un maximum de flexibilitate în îmbunătăţirea sau modificarea arsenalului lor nuclear.

Preşedintele însă nu numai că nu a răspuns la asemenea întrebări prin discursul de la 1 mai, ci nici măcar nu le-a recunoscut existenţa. El a declarat pur şi simplu că “avem nevoie de un nou cadru care să ne permită să construim o reţea de apărare antirachetă pentru a face faţă diferitelor ameninţări din lumea de astăzi”.

Sistemul antirachetă are, fără îndoială, argumente în favoarea lui. După sfârşitul Războiului Rece, SUA şi Rusia nu se mai situează pe poziţii antagonice, iar proliferarea tehnologiilor de rachetă încurajează apariţia unor noi ameninţări din partea unor state ca Iranul, Irakul sau Coreea de Nord, deşi iminenţa pericolului este frecvent exagerată. Dezbaterea asupra sistemului de apărare antirachetă nu presupune o abordare radicală, aşa cum a sugerat preşedintele american.

În SUA, termenii în care tind să pună problema atât democraţii, cât şi republicanii, sunt nu atât dacă este oportună ruperea Tratatului ABM, cât necesitatea unei opţiuni între amendarea Tratatului pentru a face loc unui program limitat antirachetă şi abandonarea sa. Administraţia Clinton a optat pentru prima variantă, deci modificarea, nu eliminarea tratatului, pentru ca SUA să poată instala un sistem radar şi 100 de interceptoare în Alaska. Declaraţiile preşedintelui Bush sunt importante şi controversate probabil tocmai pentru că acesta a dat de înţeles că optează pentru a doua variantă: nu a propus negocieri de adaptare a Tratatului ABM, ci “o ruptură clară cu trecutul”.

Crearea unui sistem de apărare antirachetă nu ar pune capăt tuturor riscurilor nucleare cu care se confruntă SUA. Sistemul propus de Administraţia Bush nu ar semnala sfârşitul erei “distrugerii reciproce garantate”, caracterizată prin vulnerabilitatea Rusiei şi SUA faţă de atacuri reciproce, nefiind capabil să oprească un atac din partea ruşilor. Nici nu ar izola SUA de ameninţarea atacurilor cu bombă şi a altor mijloace teroriste. Dar s-ar putea dovedi util în contracararea unor atacuri relativ mai limitate cu rachete, care ar putea ameninţa SUA în cazul unui viitor conflict.

Problema este dacă SUA pot dezvolta şi instala un asemenea sistem fără a încuraja vechile temeri ale Rusiei sau Chinei şi fără a da naştere unor noi pericole.

După sfârşitul Războiului Rece, SUA mizează pe relaţiile bune de lucru cu Rusia pentru ca aceasta să-şi controleze arsenalul nuclear, pentru a împiedica proliferarea armelor de distrugere în masă şi pentru a evita o nouă cursă a înarmărilor. Înainte de rostirea discursului, preşedintele SUA a discutat cu omologul său rus, Vladimir Putin precizând că SUA vor putea face schimb de informaţii cu Rusia în privinţa semnalării timpurii a pericolelor, iar “într-o zi poate chiar vom coopera în cadrul unei apărări comune”. Rusia însăşi a părut să renunţe în ultimul timp la obiecţiile faţă de planul american. În aprilie, Rusia a recunoscut pentru prima dată existenţa unor noi ameninţări din partea “statelor infractoare” şi a propus o colaborare cu NATO ca răspuns la aceste ameninţări.

George W.Bush a subliniat că Rusia nu mai reprezintă un duşman şi şi-a exprimat în mod repetat dorinţa de a coopera cu aceasta. Dar câmpul vast de acţiune al sistemului propus de Administraţie şi ritmul rapid în care se doreşte punerea în practică a unor elemente ale sale semnalează dificultăţi în încercarea de a îndepărta temerile Rusiei.

Preşedintele Bush s-a referit la dezvoltarea unor sisteme care să determine explozia rachetelor inamice imediat după lansare, dar a vorbit în termeni aprobatori şi de distrugerea lor în plin zbor sau distrugerea focoaselor lor după reintrarea în atmosferă, afirmând că desfăşurarea unor asemenea sisteme face parte din “opţiunile pe termen scurt”. El a oferit Rusiei promisiunea unor reduceri semnificative ale arsenalului SUA, o parte dintre ele unilaterale, dar planurile sale în acest sens sunt încă vagi. S-a referit, totodată, la posibilitatea încă îndepărtată ca Rusia şi SUA să administreze într-o zi în comun un sistem de apărare antirachetă. Potrivit unor foşti consilieri ai lui Bill Clinton, oferta SUA s-ar traduce prin consultări simbolice cu Rusia înainte de a proceda unilateral la dezvoltarea sistemului.

Aliaţii europeni ai SUA acordă în schimb o mare importanţă evitării de noi tensiuni cu Rusia. La rândul său, Administraţia Bush insistă că runda de consultări cu aliaţii SUA din Europa şi Asia nu va fi una de formă, ci un efort real de a pune în funcţiune un nou aranjament strategic pentru lumea de după Războiul Rece. Rămâne de văzut dacă preşedintele Bush va reuşi să-i convingă pe aliaţi, dar şi Rusia, că acel “cadru” despre care a spus că va înlocui Tratatul ABM nu va fi un simplu substitut, sau o reţetă a unei politici nucleare permisive, ci un plan care să garanteze o stabilitate durabilă.

 

5. Protecţia copilului - criteriu de aderare la Uniunea Europeană 

 

Reprezentanţii a 19 state membre ale Uniunii Europene sau candidate la aderare, printre care şi România, propun, printr-un document, includerea drepturilor copilului printre criteriile importante în procesul integrării. 

Autorii documentului s-au reunit la Norrköping în perioada 3-4 mai a.c., în Suedia, în cadrul conferinţei “Să construim Europa copiilor”, unde au luat în discuţie drepturile copiilor în contextul extinderii UE. 

Documentul elaborat la finalul întâlnirii reprezintă un apel către miniştrii statelor comunitare, care cuprinde o serie de recomandări în privinţa drepturilor copilului, făcute de miniştri din statele membre sau candidate la aderare. Apelul va fi prezentat, în luna iunie, participanţilor la conferinţa de la Götteborg, care va încheia preşedinţia suedeză a UE. 

Astfel, autorii apelului propun ca drepturile copilului să fie incluse, drept criterii importante, în toate acţiunile UE legate de procesul de extindere. Ei arată, de asemenea, că sunt necesare conştientizarea opiniei publice europene cu privire la situaţia şi drepturile copilului instituţionalizat şi elaborarea unui plan de acţiune atât la nivelul UE, cât şi al fiecărui stat. 

Spre deosebire de alte manifestări, situaţia copiilor instituţionalizaţi din România nu a mai fost tratată separat, în cadrul reuniunii, ceea ce ar reprezenta o recunoaştere a progreselor făcute în reforma sistemului de ocrotire a minorilor din România. Atât organizatorii, cât şi participanţii la reuniune au înţeles că problemele României în domeniul protecţiei copilului nu sunt singulare, ci caracterizează aproape toate ţările candidate aflate în tranziţie. 

 

6. Macedonia – formarea guvernului de uniune naţională 

 

Autorităţile şi formaţiunile politice macedonene au încheiat, la 11 mai a.c., un acord privind formarea unui guvern de uniune naţională, la care să participe şi partidele de opoziţie macedonene şi albaneze, a anunţat Cabinetul premierului macedonean. Acest guvern va avea ca obiective “asigurarea stabilităţii ţării şi continuarea unui dialog politic intens până la organizarea alegerilor anticipate”, se arată în comunicat. 

Acordul a fost încheiat în cadrul unei reuniuni între premierul Ljubco Georgievski, liderul partidului VMRO-DPMNE, principala formaţiune din coaliţia aflată la putere, şi liderii altor trei partide importante macedonene şi albaneze: Alianţa Social-Democrată (SDSM, partid macedonean de opoziţie), Partidul Democrat al Albanezilor (DPA, care participă deja la guvernare), şi Partidul pentru Democraţie şi Prosperitate (PDP, partid albanez de opoziţie). PDP îşi exprimase anterior rezervele cu privire la participarea la guvernare, din cauza continuării operaţiunilor militare împotriva gherilei albaneze în nordul ţării.

*

Republica Macedonia: guvern de uniune naţională pentru evitarea războiului 

 

Pe fundalul continuării acţiunilor ofensive ale forţelor guvernamentale din Fosta Republică Iugoslavă a Macedoniei împotriva poziţiilor gherilelor albaneze din nordul ţării, partidele politice din Macedonia au convenit un acord privind crearea unei viitoare coaliţii de unitate naţională care să includă şi partide albaneze din opoziţie, în perspectiva alegerilor anticipate din ianuarie 2002. Această alianţă ar putea dezamorsa actuala criză cu care se confruntă Macedonia.

Autorităţile de la Skopje a anunţat, la 8 mai a.c., organizarea de alegeri legislative anticipate şi crearea unui guvern interimar de coaliţie care să asocieze la guvernare partidele importante ale etnicilor albanezi şi sârbi. Obiectivul acestui demers este scoaterea ţării din impasul militar în care se află după ciocnirile dure dintre gherilele albaneze şi armata macedoneană.

Uniunea Europeană şi-a exprimat satisfacţia faţă de această reorganizare a puterii, chiar dacă unii lideri locali nu mizează pe o coaliţie de durată. Guvernul de uniune naţională va încerca să pună capăt spiralei violenţelor care dezbină societatea şi să combată cu succes gherilele albaneze. Crearea lui este rezultatul unui acord mediat de înaltul reprezentant al UE pentru politică externă şi securitate comună, Javier Solana, şi de secretarul general al NATO, George Robertson. Aripa dură din Macedonia nu a reuşit, deci, să impună starea de război, care ar fi implicat o renunţare la cooptarea partidelor albaneze.

Artileria grea şi elicopterele au continuat să bombardeze două sate în apropiere de Kumanovo, în timp ce, la 35 de kilometri distanţă, principalele formaţiuni politice din Macedonia, sârbe şi albaneze, acceptau, în sfârşit, la insistenţele UE, un guvern de uniune naţională. “Acordul a fost obţinut”, a declarat postului BBC, purtătorul de cuvânt al guvernului, Antonio Milososki, după trei săptămâni de negocieri sub auspiciile UE. Cele două partide cooptate la guvernare sunt Partidul Democrat Sârb (SDP, fost comunist) şi Partidul Prosperităţii Democratice (PDP, radical albanez), care s-au mai aflat la guvernare, dar cu rezultate slabe, în perioada 1992-1998. În opoziţie, cele două partide au devenit şi mai naţionaliste, în condiţiile în care SDP a adoptat o poziţie mai marcant antialbaneză, iar PDP a gravitat în mod periculos în jurul gherilelor albaneze din Armata de Eliberare din Kosovo (UCK).

Noua coaliţie ar trebui să confere mai multă forţă deciziilor unui guvern până acum obstrucţionat de o majoritate incertă în Parlament. Convenită sub imperiul crizei, coaliţia regrupează doi parteneri cu puncte de vedere diferite şi a căror coabitare ridică multe semne de întrebare. Repartizarea portofoliilor ce vor reveni coaliţiei reformiste de guvernământ - sârbii din Organizaţia Revoluţionară internă din Macedonia-Partidul Democrat pentru Unitate Naţională a Macedoniei (VMRO-DPMNE) şi Partidului Democrat al Albanezilor (DPA)- urmează să fie stabilită, dar, potrivit unor surse de la Skopje, această sarcina nu va fi deloc uşoară. În orice caz, se pare că una din “victime” va fi ministrul de interne, Dosta Dimovska, ai cărei “agenţi” mai radicali au scăpat în bună măsură de sub control.

“Suntem pregătiţi să instituim un acord de încetare a focului, dacă vor începe discuţii între conducerea noastră politică şi preşedintele Traikovski”, a declarat unul din liderii locali, în timp ce gherilele UCK şi-au anunţat public neîncrederea în acordul încheiat, în cadrul unei declaraţii făcute postului “Kosovo Live”, din Priştina. Comandantul Sokolli a afirmat că acordul nu va servi “la nimic”, având în vedere că nu au fost chemaţi la negocieri reprezentanţii UCK, grupare cu care guvernul - încurajat în acest sens în plan internaţional – a refuzat orice contact. “Orice guvern din care este exclusă UCK nu va aduce decât şi mai multe vărsări de sânge”, a avertizat comandantul Sokolli.

Reprezentantul la Skopje al Organizaţiei pentru Securitate şi Cooperare în Europa (OSCE), Carlo Ungaro, a relevat, printre “problemele” rămase în suspensie, “modul în care se va continua ofensiva împotriva gherilelor UCK”. PDP şi-a condiţionat participarea la negocieri de o încetare totală a operaţiunilor militare împotriva rebelilor albanezi, posibilitate respinsă ferm de autorităţile macedonene. Armata a anunţat, pe de altă parte, că va continua ofensiva până la “eliminarea teroriştilor”, asigurând că a înregistrat progrese pe teren şi că rebelii albanezi au suferit pierderi “serioase”.

Luptele i-au obligat pe mii de albanezi să se refugieze în munţii din Kosovo. Potrivit unor surse din cadrul unor organizaţii umanitare, numărul refugiaţilor s-a cifrat la 3.000 de persoane, acesta fiind cel mai mare exod din ultimele trei săptămâni. Guvernul de la Skopje, care a acordat un termen pentru retragerea civililor, a acuzat în repetate rânduri UCK de faptul că se camuflează în spatele populaţiei civile, fapt ce se soldează cu numeroase victime.

În urmă cu o lună, Troica Uniunii Europene s-a angajat, la Skopje, că se va implica în mai mare măsură în regiune şi va recâştiga terenul pierdut în anii precedenţi, în avantajul SUA. În urma convenirii acordului care constituie un început în direcţia soluţionării conflictului, mai mulţi comentatori au apreciat favorabil, la 8 mai, implicarea majoră a UE, subliniind că, acolo unde, de obicei, figura un emisar al Casei Albe, de această dată Javier Solana şi Chris Patten au fost cei care au condus cu succes negocierile tensionate, menite să ducă la salvarea acestui stat fragil şi să vină în întâmpinarea revendicărilor minorităţii albaneze. 

7. Divergenţe americano-europene privind sistemul electronic Echelon 

 

La 11 mai a.c., membrii UE care au sarcina de a ancheta uriaşul sistem electronic de ascultare denumit Echelon au fost nevoiţi să-şi scurteze vizita în Statele Unite, după ce Guvernul şi agenţiile de informaţii americane au refuzat orice cooperare în privinţa acestei misiuni. 

“Suntem consternaţi că discuţiile prevăzute cu Departamentul de Stat şi Centrul de promovare a exporturilor din cadrul Departamentului Comerţului au fost anulate în ultimul moment, fără a ni se oferi o explicaţie satisfăcătoare”, a declarat Carlos Coelho, preşedinte al Comitetului pentru sistemul de interceptare, din cadrul Parlamentului European. “Suntem foarte decepţionaţi de reticenţele ridicate în ultimul moment de către CIA şi NSA de a întâlni delegaţia noastră, în pofida pregătirilor făcute din timp”, a declarat Carlos Coelho, după ce delgaţia europeană şi-a scurtat vizita începută. 

În schimb, deputatul portughez şi-a exprimat satisfacţia pentru “discuţiile excelente” avute în special cu Comisia pentru informaţii din cadrul Camerei Reprezentanţilor, cu funcţionarii din Departamentul Justiţiei şi cu fostul director al CIA, Jim Woolsey. 

Delegaţia europeană susţine că NSA, care se ocupă cu interceptarea convorbirilor din întreaga lume, şi CIA au refuzat întâlnirea, pe care au considerat-o ca fiind “nepotrivită”. 

Nici o reacţie imediată nu a putut fi obţinută de la agenţiile CIA şi NSA. În schimb, Departamentul de Stat a confirmat că a “declinat” solicitarea unei întrevederi cu delegaţia europeană, pentru că “afacerile legate de informaţii nu ţin de competenţa sa”. 

Potrivit raportorului Comitetului, germanul Gerhard Schmidt, sistemul Echelon, administrat de NSA, ar servi spionajului industrial în profitul firmelor americane şi ar împieta asupra vieţii private a cetăţenilor europeni. Cu toate acestea, G. Schmidt nu a furnizat dovezi concrete privind existenţa acestui sistem. “Ştim că Echelon există, n-avem dovezi ale numelui său de cod”, a spus acesta, precizând că care va publica un raport referitor la acest subiect, la sfârşitul lunii mai. 

“Avem cunoştinţă de informaţii concordante potrivit cărora Echelon nu este folosit numai în scopuri legale, cum ar fi combaterea criminalităţii şi a terorismului, dar şi pentru spionaj economic”, a declarat Carlos Coelho în faţa Comisiei pentru informaţii din Cameră. Acesta a considerat “extrem de important faptul ca autorităţile din Statele Unite să aibă ocazia de a răspunde”. 

Jim Woolsey a declarat recent că Statele Unite nu sunt interesate de tehnologia europeană, dar că încearcă să anihileze corupţia întreprinderilor atunci când e vorba de obţinerea contractelor. 

Agenţie secretă cu buget dublu faţă de CIA, NSA, cu sediul lângă Washington, este cunoscută pentru abilităţile sale în materie de decodare şi pentru că are la dispoziţie un sistem ultraperformant de interceptare a comunicaţiilor telefonice şi a transmisiilor de date din întreaga lume, sistem denumit Echelon. Informaţiile acestui sistem sunt utilizate de ţările anglofone care au încheiat “acordul UKUSA” - Statele Unite, Marea Britanie, Australia, Canada şi Noua Zeelandă - precum şi de alte ţări, dacă este cazul, a mai precizat Carlos Coelho. 

 

8. Sărbătorirea Zilei Victoriei în Rusia şi Republica Moldova

 

Preşedintele rus, Vladimir Putin, a subliniat într-un discurs pronunţat în Piaţa Roşie, cu ocazia celei de-a 56-a aniversări a Zilei Victoriei, sărbătorite în Rusia la 9 mai, că a fi “complice la extremism” duce la producerea unor “tragedii îngrozitoare”. 

Pentru prima oară de la căderea URSS şi chiar de la revoluţia bolşevică din 1917, un civil, noul ministru al Apărării, Serghei Ivanov, a trecut trupele în revistă. Numit la 28 martie a.c. în acest post, fostul agent KGB avea, totuşi, în urmă cu puţin timp, gradul de general în cadrul serviciilor de securitate, la care a renunţat în urmă cu câteva luni. 

“Avem nevoie de lecţiile războiului, care ne-au învăţat să găsim un echilibru între forţă şi spirit, care ne-au avertizat că a fi complice la violenţă şi la extremism duce la tragedii îngrozitoare”, a declarat preşedintele rus, făcând trimitere la trupele ruse care sunt angajate în prezent în Cecenia, unde “combat terorismul şi luptă împotriva extremiştilor islamişti”. 

“Orice experienţă postbelică arată că nu poţi construi o lume sigură numai pentru sine şi mai mult, în detrimentul altcuiva”, a adăugat preşedintele, care a fost însoţit de preşedintele Dumei de Stat, Ghennadi Selezniov, şi de cel al Consiliului Federaţiei, Egor Stroiev. 

*

În discursul rostit la mitingul festiv organizat, cu acelaşi prilej, la Chişinău, în Republica Moldova, preşedintele Vladimir Voronin a declarat că şi-a asumat, în calitate de şef de stat, sarcina prioritară de a recompensa sacrificiul veteranilor de război. Zilele trecute, Parlamentul de la Chişinău a aprobat, la iniţiativa preşedintelui V. Voronin, o lege prin care pensiile veteranilor de război, care sunt în prezent de circa 10 dolari, au fost majorate cu până la 30 de dolari. “Eroii căzuţi în cel de-al doilea război mondial nu sunt nişte ostaşi abstracţi, ci sunt bunicii şi străbunicii actualilor cetăţeni moldoveni, care au obligaţiunea morală să le preţuiască jertfa”, a spus preşedintele Moldovei. El le-a reproşat predecesorilor săi dezmembrarea Republicii Moldova şi fragmentarea patrimoniului, în special a celui funciar. 

Mitinguri de comemorare a celor căzuţi în al doilea război mondial s-au desfăşurat în toate localităţile Republicii Moldova, inclusiv în Transnistria. La manifestările de la Tiraspol a fost prezent şi liderul separatist, Igor Smirnov. El a declarat că “eroismul de care au dat dovadă participanţii la marele război pentru apărarea patriei a însufleţit apărătorii independenţei transnistrene din timpul agresiunii din 1992 a Moldovei asupra Transnistriei”.

 

9. Turcia – Sancţiuni ale Curţii Europene pentru Drepturilor Omului 

 

Secretarul general al Consiliului Europei, Walter Schwimmer, a amintit, la 12 mai a.c., la Strasbourg, că ţările membre ale organizaţiei, inclusiv Turcia, au obligaţia de a respecta deciziile Curţii Europene pentru Drepturile Omului. 

Guvernul de la Ankara a apreciat drept “injustă, inaplicabilă şi lipsită de orice fundament juridic” decizia Curţii Europene pentru Drepturile Omului, care a condamnat Turcia pentru 14 încălcări “masive şi continue” ale drepturilor omului în partea turcă a Ciprului.

Autorităţile turce au adăugat că decizia Curţii de la Strasbourg contravine eforturilor secretarului general al Naţiunilor Unite, Kofi Annan, de a găsi o soluţie paşnică în problema insulei divizate din 1974, se arată într-un comunicat al Ministerului de Externe turc. 

Potrivit secretarului general al Consiliului Europei, “deciziile Curţii trebuie să fie executate de toate statele membre”, în virtutea ratificării obligatorii a Convenţiei europene a drepturilor omului de către ţările din Consiliului Europei. “Cu toate acestea, este prematur să discutăm despre hotărârea mult prea recentă a Curţii europene”, a spus acesta. 

Consiliul Europei a cerut deja de mai multe ori Turciei să respecte o primă hotărâre a Curţii europene, datând din 1998, referitoare la o problemă cipriotă. Turcia a refuzat până acum să plătească o despăgubire de 840.000 de dolari unei cipriote de origine greacă, Titina Loizidou, căreia i-au fost confiscate bunurile în partea turcă a insulei, apreciind că responsabilitatea pentru aceste fapte revine Republicii Turce a Ciprului de Nord (RTCN). La rândul său, RTCN, recunoscută doar de Turcia, a anunţat, într-un comunicat, că decizia nu “ţine absolut deloc cont de realităţile cipriote”. Ministerul cipriot-turc al Afacerilor Externe şi al Apărării a afirmat că Turcia a “apărat şi continuă să apere principiile fundamentale ale drepturilor omului în insulă (...). RTCN este un stat independent şi suveran. Această decizie nu schimbă cu nimic realitatea”, adaugă textul. 

Premierul turc, Bulent Ecevit, a apreciat că hotărârea Curţii “nu este bună” şi nu va ajuta la rezolvarea conflictului în insulă. “Este clar că decizia Curţii nu este bună. Problemele cu Cipru nu sunt de natură juridică, ci politică”, a afirmat şeful guvernului turc. “Problema Ciprului nu poate fi rezolvată decît prin dialogul între comunităţile (elenă şi turcă) din insulă”, a adăugat el. 

Grecia şi Republica Cipriotă au primit favorabil decizia Curţii Europene pentru Drepturile Omului. Guvernul elen a calificat drept o “decizie istorică” condamnarea Turciei. Purtătorul de cuvânt al guvernului, Dimitris Reppas, a subliniat că această “decizie istorică a Curţii europene pentru Drepturile Omului confirmă încălcările masive ale drepturilor omului în ceea ce priveşte proprietatea patrimoniului ciprioţilor greci, libertatea şi dreptul la viaţă”. 

La rândul său, procurorul general al Ciprului, Alecos Markides, a avertizat Turcia că, dacă se va abate de la aplicarea sentinţei, “va fi pusă la stâlpul infamiei de Consiliul Europei”. “Dacă Turcia nu-şi îndeplineşte obligaţiile, problema nu va mai fi doar între această ţară şi Cipru, ci se va transforma într-un conflict între aceasta şi toate ţările membre ale Uniunii Europene”, a declarat el. 

